Document ID: /roh_data/filtered/fineweb-2-filterrobots_roh.jsonl.gz/72346

Las tarmentas dimensiuns da la bova a Brinzauls han procurà per emoziuns tar inqual in da Brinzauls tar l'emprima visita en il vitg. Ins haja bain vis da dalunsch u ils maletgs en la televisiun, mo sch'ins saja alura propi stà qua, haja schon fatg gronda impressiun. Avant bun dus mais han ils da Brinzauls pudì turnar en lur chasadas ed en lur mintgadi.
L'atmosfera en il vitg resentan ils da Brinzauls en moda e maniera differenta. Ils ins han il sentiment ch'il saja daventà pli quiet che avant, ins na vesia betg pli uschè blera glieud sin via. Auters resentan l'atmosfera sco avant la bova. La glieud saja forsa schizunt in pau pli datiers in da l'auter e pli cordiala. Quels e quellas ch'èn turnads as sentan segirs a Brinzauls. Els hajan gì grond cletg ch'i na saja betg capità pli bler e che la bova n'haja destruì nagut.
Brinzauls sa mova dentant anc adina ed sur il vitg ramplunia magari. La gronda speranza dals indigens e geologs è il tunnel da drenascha che vegn actualmain construì a Brinzauls. Cun quel spera ins ch’il vitg da Brinzauls vegnia finalmain a sa fermar.
Or da l'archiv: